তিনি কি ‘ভাইজানে’র পাশে দাঁড়ালেন? শাহরুখ খান বলছেন, ‘‘না, পাশে দাঁড়ানো নয়।’’ তাহলে কি তিনি ‘ভাইজানে’র মন্তব্যের নিন্দা করছেন? শাহরুখ খান বলছেন, ‘‘আমি নিন্দা করার কেউ নই।’’ পরে আবার টুইটারে দু’জনের একসঙ্গে একটি ছবিও পোস্ট করলেন শাহরুখ। সলমন খানের ধর্ষণ-মন্তব্য নিয়ে এসআরকে’র অবস্থান এরকমই!
ধর্ষণ-মন্তব্য নিয়ে সন্তোষজনক জবাব না দেওয়ায় গতকালই সলমনকে চিঠি দিয়ে তলব করেছে জাতীয় মহিলা কমিশন। আগামী ৮ জুলাই তাঁর সশরীরে হাজিরা দেওয়ার কথা। ঘটনাচক্রে, কালই মুম্বইয়ে এক অনুষ্ঠানে সলমনের একদা ‘শত্রু’ এবং বর্তমান ‘বন্ধু’ শাহরুখকে ওই মন্তব্য নিয়ে প্রশ্ন করা হয়। শাহরুখ বলেন, ‘‘গত কয়েকবছরে আমি নিজেই অনেক অনুচিত মন্তব্য করেছি। তাই আমার মনে হয়, অন্য কারও মন্তব্য ঠিক না ভুল, তা যাচাই করার মতো অবস্থায় আমি নেই।’’ তবে তাঁর ব্যাখ্যা, তিনি সলমনকে সমর্থন করছেন, তা-ও নয়। এসআরকে’র কথায়, ‘‘এটা কারও পাশে দাঁড়ানো বা না-দাঁড়ানোর বিষয় নয়। আমি নিজেই এতরকম কথা বলি! কে ঠিক করবে, কার কোনটা বলা উচিত বা উচিত নয়।’’ 
শাহরুখ এ-ও বলেন, ‘‘কেউ যদি মনে করেন কোনও কথা বলবেন, তাহলে তিনিই ঠিক করুন সেই কথাটা ঠিক না ভুল। আমি তো নিজেই ভুলে ভরা!’’
দুই খানের সম্পর্কে কয়েকবছর আগে চিড় ধরলেও সম্প্রতি বেশ কয়েকটি অনুষ্ঠানে দু’জনে একসঙ্গে গিয়েছেন। সলমন তাঁর টিভি শো’য়ে শাহরুখের ছবির প্রচারও করেছেন। শাহরুখও জানিয়েছেন, তাঁরা এখন খুব ভাল বন্ধু। 
আজ সকালে টুইটারে একটি ছবি পোস্ট করেছেন শাহরুখ। তাতে দেখা যাচ্ছে, সলমন এবং তিনি একসঙ্গে সাইকেল চালাচ্ছেন। সঙ্গে লিখেছেন, ‘ভাই ভাই অন বাইক বাইক। নো পলিউশন। ভাই সেজ, মাইকেল লাল সাইকেল লাল’ (ভাই ভাই বাইকে। দূষণ নেই। ভাই বলছে, মাইকেল লাল সাইকেল লাল)। পরে জানা যায়, আজ ভোর পৌনে ৬টা নাগাদ মুম্বইয়ের বান্দ্রা এলাকায় একসঙ্গে সাইকেল চালিয়েছিলেন তাঁরা। সঙ্গে ছিলেন শাহরুখের পুত্র আরিয়ান। মনে করা হচ্ছে, সলমনের নতুন ছবি ‘সুলতানে’র প্রচারের জন্যই তাঁরা একসঙ্গে বেরিয়েছিলেন।